CELEX: 62017TN0124
Language: hr
Date: 2017-02-22 00:00:00
Title: Predmet T-124/17: Tužba podnesena 22. veljače 2017. – Enosi Syntaxiouchon Tameiou Asfaliseon Michanikon kai Ergolipton Dimosion Ergon protiv ESB-a

15.5.2017   
            
            
               HR
            
            
               Službeni list Europske unije
            
            
               C 151/37
            
         Tužba podnesena 22. veljače 2017. – Enosi Syntaxiouchon Tameiou Asfaliseon Michanikon kai Ergolipton Dimosion Ergon protiv ESB-a
   (Predmet T-124/17)
   (2017/C 151/48)
   Jezik postupka: grčki
   
      Stranke
   
   
      Tužitelj: Enosi Syntaxiouchon Tameiou Asfaliseon Michanikon kai Ergolipton Dimosion Ergon (Atena, Grčka) (zastupnik: P. I. Miliarakis, odvjetnik)
   
      Tuženik: Europska središnja banka
   
      Tužbeni zahtjev
   
   Tužitelj od Općeg suda zahtijeva da:
   
               —
            
            
               prihvati ovu tužbu;
            
         
               —
            
            
               naloži tuženoj Europskoj središnjoj banci (ESB) da za račun ogranka TSMEDE-a (inženjeri i izvođači javnih radova) sada nadležnog tijela za socijalno osiguranje EFKA isplati (a) iznos od 1 606 539 086,28 eura nominalne vrijednosti na ime udjela u zajedničkom fondu bivše ETAA-e i (b) iznos od 84 285 086,36 eura na ime obveznica, uvećan za zakonske zatezne kamate koje teku od podnošenja ove tužbe do isplate (podredno, naloži ESB-u da isplati drugi iznos naknadne štete koji će biti utvrđen na temelju zatraženog vještačenja);
            
         
               —
            
            
               odredi, sukladno odredbama Poslovnika Općeg suda, provođenje vještačenja radi utvrđivanja točnog iznosa štete koju su pretrpjeli članovi tužitelja i, u svakom slučaju, ogranak TSMEDE-a bivše ETAA-e i sadašnje EFKA-e;
            
         
               —
            
            
               naloži tuženiku da dostavi sporazum [o razmjeni] od 15. veljače 2012. sklopljen s Helenskom Republikom; i
            
         
               —
            
            
               naloži tuženom ESB-u snošenje troškova.
            
         
      Tužbeni razlozi i glavni argumenti
   
   U prilog tužbi tužitelj ističe slijedeće:
   
               1.
            
            
               Ovom se tužbom tvrdi da postoji izvanugovorna odgovornost ESB-a, s obzirom na to da u tijelu nadležnom za socijalno osiguranje, to jest financijskoj ustanovi, nije došlo do Private Sector Involvementa (PSI), već do Official Sector Involvementa (OSI).
            
         
               2.
            
            
               Ovom se tužbom ističe da postoji veza između Grčke središnje banke, kao članice Europskog sustava središnjih banaka (ESSB), i ESB-a te slijedom toga uzročna veza u odnosu na upravljanje OSI-em od strane Grčke središnje banke i odgovornost ESB-a zbog propuštanja jer članu SEBC-a dopušta provedbu OSI-a. Usto, ovom se tužbom ističe da postoji odgovornost ESB-a zbog štetnog djelovanja Collective Action Clauses (CACs) na tijela nadležna za socijalno osiguranje.
            
         
               3.
            
            
               Ovom se tužbom tvrdi da postoji izvanugovorna odgovornost ESB-a jer nije pravovremeno, a u svakom slučaju od 21. srpnja 2011. (podredno, od 26. listopada 2011.), poništio odluku od 6. svibnja 2010. (ESB 2010/3-2010/268/UE) kojom je među ostalim osobito jamčio „bez obzira na bilo kakvu vanjsku kreditnu procjenu” (misli se na agencije za kreditni rejting Standard & Poor’s, Fitch i Moody’s) valjanost grčih obveznica. ESB je s velikim zakašnjenjem, odnosno 27. veljače 2012., odlukom (ESB) 2012/133/UΕ poništio odluku od 6. svibnja 2010. Stoga je svojim nepostupanjem tijekom dugog vremenskog razdoblja osnažio legitimna očekivanja u grčke obveznice.
            
         
               4.
            
            
               Ovom se tužbom ističe da je ESB putem OSI-a bio isključen iz restrukturiranja grčkog javnog duga, isto kao što su zbog njegove intervencije bile isključene i nacionalne središnje banke. Takvim se isključenjem, međutim, krši načelo jednakog postupanja.
            
         
               5.
            
            
               Ovom se tužbom ističe da država članica Europske unije, posebno članica europodručja, ne može jednostrano, na temelju nacionalnog pravnog poretka (Parlament – Vijeće ministara – ministarske odluke), provesti restrukturiranje javnog duga bez suglasnosti ESB-a ili bez njegove prešutne suglasnosti, jer bi u protivnom nastao financijski kaos. U konkretnom slučaju, postoji prešutna suglasnost ESB-a te stoga njegova izvanugovorna odgovornost za štetu u omjeru od 53,3 %, to jest omjeru koji utječe na bit prava vlasništva. Ističe se da postoji uzročna veza između odgovornosti za predmetne štete zbog propuštanja ESB-a, protupravnog postupanja njegovih tijela i njegove izvanugovorne odgovornosti.